Državljanska vojna med Markom Antonijem in Oktavijanom (32-30 pr. n. št.) je bila zadnja vojna rimske republike. Oktavijan je nadziral zahodni del rimske države, Mark Antonij pa vzhodnega skupaj z Egiptom, ki mu je vladala njegova ljubimka Kleopatra VII. Odločilni spopad se je odvil v pomorski bitki pri Akciju leta 31 pr. n. št., kjer sta Mark Antonij in Kleopatra doživela poraz. Čeprav sta se uspela umakniti v Egipt, več nista bila zmožna ustaviti Oktavijanovega prodora. Ko je Marku Antoniju razpadla vojska, je napravil samomor. Za njim si je življenje vzela še Kleopatra. Oktavijanu je popolna zmaga omogočila, da je v naslednjih letih preobrazil rimsko državo v cesarstvo ter postal prvi rimski cesar.